Ligpunt midde Covid-19: Steeds geen beurtkrag(Argieffoto) Te midde van die kommer wat heers weens die verspreiding van die koronavirus in Suid-Afrika, kon Eskom darem sedert Sondag die ligte aanhou. Die kragreus het Maandagaand aangekondig die kans vir beurtkrag vir Dinsdag is skraal, hoewel die stelsel steeds onder druk is. Beurtkrag is Vrydagaand laas ingestel. “Omdat ons noodkragreserwes tydens spitstye gebruik, is daar ŉ groot moontlikheid dat beurtkrag op die nippertjie ingestel kan word, sou enigiets in die kragstelsel verander,” sê Eskom. Eskom sê danksy die samewerking van alle belanghebbendes sal die kragvoorsiener moontlik binnekort uit “hierdie moeilike tye” wees. “Ons vra elke Suid-Afrikaner se samewerking met die spaarsamige gebruik van elektrisiteit sodat ons beurtkrag kan minimaliseer.” Eskom het verbruikers weereens aangemoedig om krag te bespaar deur nie te lank te stort nie, elektriese toestelle by die kragprop af te sit en die lugverkoeler op ŉ gemiddelde temperatuur van 23°C te stel.